b'\n_START_ARTICLE_\nHartov memorijalni trofej\n_START_PARAGRAPH_\nHartov memorijalni trofej godi\xc5\xa1nja je nagrada NHL-a namijenjena \xe2\x80\x9enajkorisnijem igra\xc4\x8du lige tijekom regularne sezone\xe2\x80\x9d, kojeg izabire Udru\xc5\xbeenje profesionalnih pisaca u podru\xc4\x8dju hokeja na ledu. Nagrada se uru\xc4\x8duje na sve\xc4\x8danoj liga\xc5\xa1koj ceremoniji (NHL Awards)._NEWLINE_Hartov trofej dodijeljen je prvi put u sezoni 1923./24.\n_START_SECTION_\nPovijest\n_START_PARAGRAPH_\nDavid Hart donirao je pehar vodstvu NHL-a. Cecil Hart, njegov sin, bio je dugogodi\xc5\xa1nji trener i glavni direktor Les Canadiensa. Prvobitni Hartov trofej, nazvan po ocu, povu\xc4\x8den je 1960. u Dvoranu slavnih. Dana\xc5\xa1nji trofej prozvan je Hartovim memorijalnim odmah potom._NEWLINE_Pisci Udru\xc5\xbeenja glasuju za petoricu bodovnim sustavom 10\xe2\x80\x947\xe2\x80\x945\xe2\x80\x943\xe2\x80\x941 na kraju regularne sezone. Pobjednik biva progla\xc5\xa1en na slu\xc5\xbebenoj dodjeli nagrada nakon velike zavr\xc5\xa1nice doigravanja.\n_START_SECTION_\nZnamenitosti\n_START_PARAGRAPH_\nGretzkyjevih devet naslova, od \xc4\x8dega osam uzastopnih, predstavljaju najve\xc4\x87i broj odlikovanja za MVP-ja u sva \xc4\x8detiri velika sjevernoameri\xc4\x8dka natjecanja (uz NHL, tu spadaju MLB, NBA i NFL). Barry Bonds, bejzbola\xc5\xa1, takvo priznanje primio je sedam puta. Gretzky i Messier, biv\xc5\xa1i suigra\xc4\x8di u Edmontonu, jedini su osvajali Hartov trofej s dvama razli\xc4\x8ditim mom\xc4\x8dadima._NEWLINE_Najodlikovaniji brani\xc4\x8d jest Eddie Shore s \xc4\x8detiri naslova. Vratari znatno rje\xc4\x91e ulaze u konkurenciju za osvajanje \xe2\x80\x9eHarta\xe2\x80\x9d; sedmorica su nagra\xc4\x91ena, od \xc4\x8dega samo Ha\xc5\xa1ek dvaput i to zaredom. Dobitnik 1953./54., vratar Al Rollins, bio je \xc4\x8dlan slabije polovice Izvorne \xc5\xa1estorke u mom\xc4\x8dadi Black Hawksa. Usprkos samo 12 pobjeda i 47 poraza, zadr\xc5\xbeao je svoj prosjek primljenih golova na \xe2\x80\x9epristojnih\xe2\x80\x9d 3,23 te zabilje\xc5\xbeio pet shutouta, \xc5\xa1to mu je u kona\xc4\x8dnici donijelo nagradu._NEWLINE_Joe Thornton jedini je nastupao za dvije mom\xc4\x8dadi u sezoni osvajanja Hartova trofeja. Odigrao je 23 utakmice za Boston, a ostatak regularne sezone 2005./06. i sljede\xc4\x87ih 9 godina za mom\xc4\x8dad San Josea._NEWLINE_Vratar Jos\xc3\xa9 Th\xc3\xa9odore i desno krilo Jarome Iginla zavr\xc5\xa1ili su glasovanje izjedna\xc4\x8deni na prvom mjestu u sezoni 2001./02., a nagrada je oti\xc5\xa1la u Th\xc3\xa9odoreove ruke zbog \xc4\x8detiri glasa\xc4\x8dkih listi\xc4\x87a vi\xc5\xa1e na kojima je on bio prvoplasiran (86\xc2\xa0: 82).'